**ÚJ RÁDIÓADÁS A VELENCEI-TÓNÁL**

**RÁDIÓ 1, 90.4**

**A VELENCEI-TÓRA HANGOLVA**

**2019. január 27-től a Velencei-tó térségében a 90.4 frekvencián hallgatható a Rádió 1 Velence adása. A csatorna a Rádió 1 országos hálózatához kapcsolódik, azonban naponta 4 óra 40 perc terjedelemben helyi adást sugároz.**

A Velencei-tó környékén élők számára így nemcsak Balázsék reggeli műsora és az igazi, mai slágerek érhetők el, hanem a térséget közvetlenül érintő hírek és információk is. Minden reggel 5 és 6 óra között, illetve délelőtt 10 és 12 óra között Kalocsay Bernadett és Nagy Mihály műsorvezetők tolmácsolják a Velencei-tó híreit, amelyeket a nap folyamán többször friss programajánlók és érdekességek egészítenek ki.

„A 90.4 Rádió 1 Velence elindulásával a Velencei-tó körül élők újra saját rádióval lettek gazdagabbak, a hírekben végre lakókörnyezetünk kerül a fókuszba” - mondta L. Simon László, a térségben elő és dolgozó kormánypárti országgyűlési képviselő, aki szerint „Dinnyéstől Velencén át egészen Válig a helyi lakosok, a térségbe látogató turisták, vagy a vidéken átutazók, az M7 autópályán közlekedők első kézből tájékozódhatnak a térség fejlődéséről, a programajánlókban pedig a legfrissebb forrásból értesülhetnek a tó környéki eseményekről, rendezvényekről”.

A Rádió üzemeltetői felhívják a hallgatók figyelmét arra, hogy a Velencei-tó és a Váli-völgy térségében élők az autójukban, illetve az egyéb digitális rádiókészülékeiken állítsák be újra a Rádió 1 frekvenciáját az új, 90.4-es hullámhosszra, mert akkor az automatikus frekvenciaváltást garantáló RDS rendszernek köszönhetően a lehető legnagyobb lefedettségi körben tudják hallgatni a Rádió 1 Velence adását, illetve távolabbról a térségbe érkezve könnyen átvált a frekvencia a 90.4-esre. Technikailag ez nagyon könnyen megoldható, elég a korábban beprogramozott csatorna törlése után újra eltárolni a memóriába a Rádió 1-et, így eleve a legerősebb frekvenciát tárolja el a készülékünk.